Dr Raupp isch z Dossebach bi Schopfe uf d Wält as Suhn vum Adolf Karl Max Friedrich Raupp, wu syt 1867 z Dossebach evangelische Bfaarer gsii isch un dr Elisabeth geb. Mayer. Syt Mueter isch vu Dossebach gsii. E baar Wuche no syre Geburt isch dr Vater uf Egringen im Markgreflerland versetzt wore, wu dr Otto derno zäme mit syre Schweschter Alwine un sym Brueder Adolf ufgwachsen isch. Scho voreb er uf d Volksschuel chuu isch, het er vu sym Vater s Lääsen un s Schryybe glehrt, wäge däm isch er uf dr Volksschuel gly in di zwoot Klass chuu, Bis er elf Johr alt gsii isch, isch er z Egringen uf d Volksschuel gange, derno het en dr Vater sälber derhaim unterrichtet go ne uf s Gimnasium vorzberaite. Schließlig isch er uf d Obertetia an s Pedagogikim z Löörech chuu. Aafangs het er z Löörech bim Stadtbfaarer Höchstetter gwohnt. No drei Johr isch au sy jingere Brueder Adolf uf Löörech chuu un si hän derno beedi in aagmietete Zimmer im en andere Huus gläbt. Anne 1884 het dr Vater e Bfaarerstell z Hendesse (dt. Handschuhsheim) bi Haidelberch aadrätte, dr Otto isch derno uf s Gimnasium z Haidelberch gange, wuner schiließlig au s Abitur gmacht het. An dr Universitet z Haidelberch het er derno Evangelischi Theology studiert un au ai Semeschter z Jena. Anne 1888 isch er unter d Kandidate vu dr Evangelische Landeschilche ufgnuu wore. Im nämlige Johr het er di theologisch Vorbriefig abglait un ai Johr speter di theologisch Haptbriefig.